MTLS บวกคืนเกือบ 5% นักลงทุนคลายกังวลผลกระทบกฎหมายคุม Non bank
MTLS บวกคืนเกือบ 5% นักลงทุนคลายกังวลผลกระทบกฎหมายคุม Non bank โบรกฯ ชี้ราคาย่อตัวเป็นโอกาสเก็บสะสม ล่าสุด ณ เวลา 10.34 น. อยู่ที่ 38.75 บาท บวก 1.75 บาท หรือ 4.73% สูงสุดที่ 38.75 บาท ต่ำสุดที่ 37 บาท ด้วยมูลค่าซื้อขาย 364.76 ล้านบาท
13 มี.ค. 2561

ผู้สื่อข่าวรายงานว่า ราคาหุ้น บริษัท เมืองไทย ลิสซิ่ง จำกัด (มหาชน) หรือ MTLS ล่าสุด ณ เวลา 10.34 น. อยู่ที่ 38.75 บาท บวก 1.75 บาท หรือ 4.73% สูงสุดที่ 38.75 บาท ต่ำสุดที่ 37 บาท ด้วยมูลค่าซื้อขาย 364.76 ล้านบาท

ทั้งนี้ ราคาหุ้น MTLS ปรับตัวขึ้น คาดเกิดจากการที่นักลงทุนคลายกังวลประเด็นกระทรวงการคลังออกกฎหมายควบคุมNon bank หลังนักวิเคราะห์ต่างมองว่า MTLS จะไม่ได้รับผลกระทบดังกล่าวมากนัก เนื่องจากที่ผ่านมา MTLS ไม่เคยเก็บเกินกฎหมายกำหนดที่ 15%
นอกจากนี้จากราคาหุ้นที่ปรับตัวลงอย่างต่อเนื่อง ส่งผลให้นักวิเคราะห์มองว่า เป็นโอกาสในการเข้าซื้อสะสม
โดย บล.ฟินันเซีย ไซรัส ระบุในบทวิเคราะห์ แนะนำซื้อลงทุน MTLS ให้ราคาเป้าหมาย 51 บาทต่อหุ้น โดยราคาหุ้นที่ปรับตัวลง 13% ในรอบสัปดาห์ มาจากข่าวเดิมเมื่อ 6 เดือนก่อน เรื่องการถูกลูกค้ารายหนึ่งซึ่งเป็นคนของคู่แข่งฟ้องว่าเก็บดอกเบี้ยเกินกำหนด แต่ที่ผ่านมา MTLS ไม่เคยเก็บเกินกฎหมายที่ 15% ส่วนกฎหมายควบคุม Non-Bank จึงคาดว่าไม่กระทบเพราะคิดดอกเบี้ยต่ำสุดในระบบอยู่แล้ว
นอกจากนี้ยังคาดว่ากำไรไตรมาส 1/61 ทำจุดสูงสุดใหม่ต่อเนื่อง ขณะที่ ทั้งปี 61 คาด 3.6 พันล้านบาท โต 45% เทียบจากปีก่อน
ขณะเดียวกัน บล.กรุงศรี ระบุในบทวิเคราะห์ แนะซื้อ MTLS ให้ราคาเป้าหมาย 50 บาทต่อหุ้น โดยราคาหุ้นลดลงแรงมากเกินไปขณะที่ปัจจัยพื้นฐานยังไม่เปลี่ยนโดยราคาหุ้น MTLS ลดลงแรงกว่า 14% ภายใน 1 สัปดาห์เนื่องจากกังวลกระทรวงการคลังออกกฎหมายควบคุม Non bank ซึ่งที่ผ่านมามองว่า MTLS ปฏิบัติตามกฎระเบียบของแบงก์ชาติอยู่แล้วดังนั้นราคาหุ้นที่ลดลงจึงเป็นโอกาสเข้าซื้อสะสม